ToekomsVenster: ’n Gesprek oor egskeidingArgieffoto. Jesus het Hom gereed gemaak en daarvandaan na die gebied Judea toe vertrek, oorkant die Jordaan langs. Baie mense het weer na Hom toe gekom en, soos Hy gewoond was, het Hy hulle geleer. Daar het ook Fariseërs gekom, en om Hom op die proef te stel, het hulle Hom gevra: “Mag ‘n man van sy vrou skei?” Hy het daarop vir hulle gevra: “Wat het Moses julle beveel?” “Moses het toegelaat dat iemand ‘n skeibrief opstel en skei,” het hulle geantwoord. Toe sê Jesus vir hulle: “Dit is oor die hardheid van julle harte dat hy hierdie bepaling vir julle gemaak het. Maar van die begin af, van die skepping af, ‘het God hulle man en vrou gemaak.’ ‘Daarom sal ‘n man sy vader en moeder verlaat en saam met sy vrou lewe, en hulle twee sal een wees,’ sodat hulle nie meer twee is nie, maar een. Wat God dan saamgevoeg het, mag ‘n mens nie skei nie.” In die huis het die dissipels Hom weer hieroor uitgevra. Hy sê toe vir hulle: “Elkeen wat van sy vrou skei en met ‘n ander een trou, pleeg egbreuk teen sy vrou. En as ‘n vrou van haar man skei en met ‘n ander een trou, pleeg sy egbreuk.” – Markus 10:1-12 Egskeiding is ŉ hartseer werklikheid. Enersyds moet ŉ mens verkennend en onderskeidend vra waarom so baie huwelike in stormagtige vaarwaters beland? Kan dit wees dat mense met onrealistiese verwagtinge die heilige instelling tegemoet gaan? Kan dit wees dat die verbruikersmentaliteit van ons eeu so van ook kinders van die Here so beslag geneem het dat ons uit huis uit veronderstel dat as dit nie werk nie ons die verhouding kan termineer? Kan dit wees dat die potensiële huweliksmaats nie genoegsaam gesentiseer is vir die eise en uitdagings wat permanensie aan ŉ verhouding gee nie? Kan dit wees dat die huwelik is instelling en as metafoor van God se saamwees met sy kerk so onder die druk van die duisternis gekom het dat huwelike toenemend verbrokkel? Die Bybel sê dat egskeiding geweld is. Maleagi roep manne op om verantwoording te doen van die staat waarin hul verbintenisse met hul jeugliefde gekom het. Wie skei pleeg egbreuk. Die bedoeling is nie dat God se genade nie groter is as die worsteling van die mens om in alle opsigte ooreenkomstig die bedoeling van God te lewe nie. Immers, die Here weet van watter stoffasie ons gemaak is. Daar is nou geen veroordeling vir die wat in Christus Jesus is nie, se die Woord. Die nuwe Testament wil egter wegdoen met enige lukraak hantering van die huwelik en ŉ besef van die heiligheid daarvan tuisbring. Daar is soveel mense wat met die pyn, teleurstelling en somtyds verwyte rondom egskeiding saamleef. Dat dit ŉ pynlike ervaring is, is inderdaad so. Dis ŉ losskeur van iemand aan wie God jou verbind het. Die eenheid van die huwelik is in sy wese onlosmaaklik. Tog gebeur die lewe en teleurstelling en mislukking is te ene male deel daarvan. Indien dit op jou van toepassing is verkondig ek graag die genade van God, sy bereidwilligheid om te vergewe en ŉ nuwe toekoms voor jou oop te breek.